ออสเตรเลียสั่งปตท.สผ ลุยมอนทารา
รัฐบาลออสเตรเลีย พอใจผลพิจารณาแก้ไขปรับปรุงบริษัทย่อย ปตท.สผ.ในแหล่งขุดเจาะมอนทารา สั่งดำเนินงานต่อได้ ส่งราคาหุ้น PTTEP ปิดครึ่งวันเช้าพุ่ง 11 บาท ปิด 179 บาท
6 ก.พ. 2554

รัฐบาลออสเตรเลีย พอใจผลพิจารณาแก้ไขปรับปรุงบริษัทย่อย ปตท.สผ.ในแหล่งขุดเจาะมอนทารา สั่งดำเนินงานต่อได้ ส่งราคาหุ้น PTTEP ปิดครึ่งวันเช้าพุ่ง 11 บาท ปิด 179 บาท
บริษัท ปตท.สำรวจและผลิตปิโตรเลียม ( PTTEP ) รายงานว่า รัฐบาลออสเตรเลียได้เปิดเผยผลการพิจารณาแผนปรับปรุงแก้ไข (Action Plan) ของ บริษัท พีทีทีอีพีออสตราเลเชีย พีทีวาย จำกัด ( PTTEP AA ) ซึ่งเป็นบริษัทย่อยของ ปตท.สผ.เกี่ยวกับเหตุการณ์มอนทาราแล้ว โดยตัดสินให้ PTTEP AA สามารถดำเนินงานสำรวจและผลิตปิโตรเลียมในออสเตรเลียต่อไปได้
เนื่องจากแผนการปรับปรุงแก้ไขดังกล่าวแสดงให้เห็นถึงความมุ่งมั่นของบริษัทในการแก้ไขข้อบกพร่อง ทั้งในด้านเทคนิคและการบริหารจัดการ ซึ่งระบุโดยคณะกรรมการสอบสวนเหตุการณ์มอนทารา (Montara Commission Inquiry) รวมถึงการสร้างมาตรฐานความปลอดภัยสูงสุดในการดำเนินงานด้านสำรวจและผลิตปิโตรเลียม
ทั้งนี้ หน่วยงานรัฐบาลออสเตรเลีย และพีทีทีอีพี เอเอ จะจัดทำข้อตกลงร่วมกัน โดยคณะกรรมการอิสระจะติดตามการดำเนินการตามแผนปรับปรุงแก้ไขของพีทีทีอีพี เอเอ เป็นเวลาอีก 18 เดือน
ด้านราคาหุ้น PTTEP ช่วงเช้าวันที่ 4 ก.พ. มีแรงซื้อหนาแน่น เก็งกำไรรับข่าวดีดังกล่าว โดยราคาเปิดพุ่งขึ้นไปอยู่ที่ 179 บาท เพิ่มขึ้น 11 บาท และปิดช่วงเช้าที่ 179 บาท มูลค่าซื้อขายสูงสุดอันดับ 1 มูลค่า 2,868.58 ล้านบาท